**Előválasztás 2021**

**Kedden napon tartotta első sajtótájékoztatóját az újra megalakult Civil Választási Bizottság.**

**A hat ellenzéki párt vasárnapi bejelentése nyomán végleg eldőlt, hogy mind a 106 választókörzetben lesznek előválasztások. A Civil Választási Bizottság (CVB) az előválasztást szervező 6 párttal együttműködve eredetileg a 2019-es budapesti előválasztások megszervezése érdekében jött létre. A 2021-es ellenzéki előválasztás esetében nagyságrendekkel több erőforrásra lesz szükség, miközben fel kell készülni a covid-járvány miatt esetleges korlátozásokra is.**

2019-hez hasonlóan 2021-ben is pártok és civil szervezetek együttműködésével valósul meg az előválasztás. A fővárosi folyamatban részt vevő civil csoportok mellett új szervezetek bevonásával alakult meg a Civil Választási Bizottság.

**A CVB tagsága olyan természetes és jogi személyekből áll, akik előválasztásokon jelöltként vagy jelölő szervezetként nem vesznek részt.**

A Civil Választási Bizottság célja, hogy független, pártatlan, az előválasztásokat elősegítő és ellenőrző intézményként növelje az előválasztás intézményébe vetett közbizalmat. Célja továbbá maximalizálni a folyamatban való részvételt, garantálni az átláthatóságot a szavazók számára és esélyegyenlőséget biztosítani a jelöltek között. A CVB kész szerepet vállalni az országos, a regionális és a helyi előválasztási bizottságok munkájában. Első sajtótájékoztatóját ma délelőtt 11-kor tartotta a Vegyipari, Energiaipari és Rokon Szakmákban Dolgozók Szakszervezeti Szövetség Benczúr utcai székházában, ahol annak idején a főpolgármesteri előválasztás kihirdetésére is sor került.

**A közvetítés érdemi része 00:50-nél kezdődik:**

[**https://www.facebook.com/szabadahang/videos/453408009241875**](https://www.facebook.com/szabadahang/videos/453408009241875)

**aHang**

A CVB egyik tagszervezete, a most 3 éves aHang – amely jelenleg 300 ezer embert ér el országszerte – az utóbbi hónapokban tovább tökéletesítette a már 2019-ben is jól vizsgázó online és offline előválasztási  keretrendszerét. Fontosnak tartják, hogy az online szavazás biztosításával még többen kapcsolódhassanak be az előválasztási folyamatba. Az aHang 2019-ben a több mint 1000 pártaktivista mellé 200 civil aktivistát delegált a budapesti sátras szavazások lebonyolítására, ellenőrzésére. 2021-ben céljuk, hogy az ország minden pontján legyen olyan civil aktivista, aki nem tagja semelyik jelölőszervezetnek.

**Számoljuk együtt Mozgalom**

A Számoljuk együtt Mozgalom jelenlegi mintegy 1100, képzett  szavazatszámlálója nélkül szintén nehéz lenne lebonyolítani egy országos előválasztást. A 2018-ban alakult Mozgalom független civil szavazatszámlálói valamennyi országos, számos időközi választáson valamint a fővárosi előválasztásokon bizonyították felkészültségüket, elkötelezettségüket a választások tisztaságának és átláthatóságának biztosítása érdekében. Fontosnak tartják hogy már az előválasztás folyamatában minél több szavazatszámláló regisztrálására és felkészítésére kerüljön sor – akiknek majd a 2022-es választáson is nélkülözhetetlen szerepük lesz – együttműködve a jelöltekkel, pártokkal.

**Nyomtass te is! mozgalom**

Az előző előválasztásokban is közreműködő Nyomtass te is! mozgalom azt vállalja, hogy mindenhová eljuttatja a legfontosabb előválasztási információkat. Meggyőződésük, hogy a legkisebb faluban élőknek is tudniuk kell: mi az előválasztás, miért van rá szükség, kikre lehet szavazni, hol és hogyan voksolhatnak hagyományos, illetve online módon. A pártoktól független Nyomtass te is! mozgalom felajánlja a szerkesztési tapasztalatait, országos terjesztői hálózatát, illetve anyagi forrásait, hogy hiteles és sikeres legyen az előválasztás kommunikációja.

**ELEGY**

Az ELEGY tanulmányokat, javaslatokat ír, felkészítő tanácskozásokat szervez az előválasztásokban résztvevők számára közjogi, külpolitika kérdésekben, a gazdaság, a vidékpolitika, az oktatás, az egészségügy, a jóléti politika területén.

**Tabumentes Egyesület**

A 2018-ban alakult, diákokból és fiatal felnőttekből álló Tabumentes Egyesület célja a magyar vitakultúra felélesztése, a mindenkori pártok és polgárok közötti társadalmi párbeszéd erősítése. Pártatlan közéleti tevékenységük részeként csatlakoznak a Civil Választási Bizottsághoz, ugyanis szeretnék elérni, hogy a 2021-es Előválasztásokon minél több és minél jobb minőségű vita kerüljön megrendezésre, így járulva hozzá a verseny átláthatóságához. Azért, hogy ezen viták ne kocsmai veszekedések, hanem kulturált, tiszteletteljes, tabumentes eszmecserék legyenek, egy etikai kódex kidolgozásán is munkálkodnak. Hiszik, hogy részvételükkel hozzájárulhatunk olyan precedensek megteremtéséhez, amelyek a későbbiekben a kormány és az ellenzék közötti diskurzusra is építő jelleggel hatnak majd. Hiszen a vita nem egymás elleni párharc, hanem egymásért folytatott küzdelem, a közös értékeink megteremtésének módja.

**Civilek a Demokráciáért Egyesület**

A 2018-as “rabszolgatörvény” ellenes szerveződések kapcsán létrejött szervezet. Az összellenzéki tüntetések egyik szervezője volt. Elindította a “Hármas-egység” néven ismert koordinációs folyamatot, ahol pártok, civilek, diákok és szakszervezetek vettek részt és addig soha nem látott egységben tudtak fellépni, ezzel a progresszív erők széles társadalmi bázisát is be tudták mutatni. Ezt követően az egyesület tevékenyen vett részt a 2019-es budapesti, majd a ferencvárosi előválasztást is megszervező Civil Választási Bizottság munkájában. 2020. februárjában az ELEGY egyik ötletadó, alapító szervezete volt. Fő feladatuk a különböző társadalmi csoportok és szervezetek közötti kommunikáció elősegítése.

**Főnix Mozgalom**

A Főnix Mozgalom a 2018-as országgyűlési választások másnapján kezdte el működését. Az alapító tagok korábbi tevékenységének megfelelően elsősorban a fiatalokra, a gyerekekre fordítják figyelmüket, a szociális, kulturális, oktatási és jogi terület áll érdeklődésük és tevékenységük központjában. A Mozgalom tagjai és szimpatizánsai úgy vélik, hogy ami a gyerekeknek jó, az a felnőtteknek is megfelelő. Résztvevői vagy szervezői voltak számos olyan eseménynek, kezdeményezésnek, amelyek egy méltányosabb, igazságosabb és szolidárisabb ország megteremtéséért jöttek létre. A Főnix Mozgalom célja, hogy megújítsa a politikai kultúrát, a szétszakított ország egyesítéséhez, gyógyításához a maga eszközeivel és lehetőségeivel hozzájáruljon. Az előválasztás, majd a választás társadalmasításának érdekében, a szavazás tisztaságának biztosítása miatt csatlakozik a Civil Választási Bizottság munkájába.

**A Civil Választási Bizottság elnöke dr. Magyar György.**

**A CVB tagjai szervezési és jogi segítséget is nyújtanak az előválasztás folyamatában, valamint szerepet vállalnak a lebonyolítást segítő országos aktivista hálózat kiépítésében. Küldetésük, hogy önkéntes munkájukkal hozzájáruljanak a magyar demokratikus kultúra megerősödéséhez.**

Üdvözlettel:

Civil Választási Bizottság